"Kirjutan seoses maailmas ja Eestis lahtirulluva erakorraliselt tõsise epidemioloogilise olukorraga. Eelmisel nädalal olnud informatsiooni osas, mis puudutas teatud isikute (tundlikud terviseandmed) karantiini suunamist Terviseameti poolt, on kool saanud 10. märtsil Terviseameti poolse kinnituse, et 10. märtsi seisuga ei ole ükski TÜG õpilane viirusesse nakatunud, kuid osad isikud viibivad karantiinis/vaatluse all," kirjutas direktor Martin Öövel kooli kodulehel.

"Kahjuks oleme jõudnud tänaseks tõdemusele, et riskid olukorras, kus koolis viibib igapäevaselt üle 1000 inimese, kes on lähikontaktis, on hoolimata juba planeeritud ja rakendatud meetmetest liiga suured," lisas ta.

Direktor teatas, et homme õpilastel õppetegevust ei toimu, selle asemel toimub koolikollektiivi e-õppe läbiviimise koolitus. Tulevast nädalast läheb kool üle e-õppele kuni 30. märtsini. "Samas peame arvestama ka võimalusega, et kõnealune periood võib pikeneda," teatas Öövel.

Peale Tabasalu ühisgümnaasiumi lähevad e-õppele kõik ülejäänud Harku valla koolid. Harku vallas tegutseb viis üldhariduskooli: Tabasalu ühisgümnaasium, Vääna mõisakool, Harkujärve põhikool, Vääna-Jõesuu kool ja Muraste kool.

Ka Viimsi kool suleti esialgu nädalaks, kuna ühe õpilase vanemal on tugevad koroonaviiruse sümptomid, aga testi tulemused pole veel selgunud.

Harku lasteaiad töötavad kuni järgmise vallavalitsuse teateni. "Võimalusel palume siiski laps koju jätta. Sama käib ka huviringide kohta," teatas Harku vallavalitsus.

Vallavalitsus lisas hiljem, et nendeni jõudnud info kohaselt kahtlustatakse mitmel elanikul koroonaviirust, ametliku kinnituse saamiseks on vallavalitsus pöördunud terviseameti poole.

Tartu erakool on koduõppel esialgu 29. märtsini. Erakooli lasteaed ning huviringid on samuti sel perioodil suletud.

Esialgu tuleva kolmapäevani hoiab uksi kinni ka Ülenurme lasteaed ja Ülenurme gümnaasium. Kambja vallavanem Aivar Aleksejev selgitas, et ühe pere vanem viibis sünnipäevapeol, kus võis koroonaviiruse nakkus levida. "See vanem tundis end pisut kehvasti ning kuna ta lapsed käivad nii koolis kui lasteaias, otsustasime igaks juhuks asutused tuleva kolmapäevani sulgeda," ütles Aleksejev. Vanemale tehti koroonatest, aga tulemused pole veel teada.